ኬንያ፣ ታንዛኒያና ዛምቢያ  የኤሌክትሪ ኃይል ትስስርን  ለማጠናከር እየሠሩ ነው
ኬንያ ፣ ታንዛኒያናዛምቢያ  አገራት መካከል ያለውን የኤሌክትሪክ ኃይል ትስስር ለማጠናከር እየሠሩ መሆኑን  አስታወቁ ።ኬንያና ታንዛኒያ የኤሌክትሪክ ኃይል ትስስሩን ይበልጥ ለማጠናከር የሚያስችለውን ፕሮጀክት በ 1ነጥብ 2 ቢሊዮን የአሜሪካ ዶላር እውን ለማድረግ እየተሠራ ይገኛል ።ሁለት ሺህ ሶስት መቶ ኪሎ ሜትር የሚሸፍነው ፕሮጀክቱ ዛምቢያን፣ ታንዛኒያን እና ኬንያን የማስተሳሰር አቅም ያለው የኤሌክትሪክ ኃይል አቅርቦት መሥመሩ በቅርቡ የሚጠናቀቅ መሆኑ ተገልጿል፡፡1ነጥብ 2 ቢሊየን የአሜሪካ ዶላር የሚጠይቀው በተለይም የኬንያን እና ታንዛኒያን በኤሌክትሪክ ኃይል ለማስተሳሰር የሚተገበረው ፕሮጀክት በሶስት የአፍሪካ ቀጣናዊ ትብብር ድርጅቶች እና የገንዘብ ተቋማት ይሁንታ ወደ ተግባር የተገባ መሆኑ ታውቋል፡፡የምስራቅ እና ደቡብ አፍሪካ ማህበረሰቦች የልማት ድርጅት ኮሜሳ፣ የአፍሪካ ልማት አጋር ኔፓድእና በአፍሪካየመሠረተ ልማት ተቋም በዋናነት ተሳታፊ ሲሆኑ አፍሪካን ፖወር ቪዢን የተሰኘ ተቋምም የፕሮጀክቱ አጋር እንደሚሆን ታውቋል፡፡የፕሮጀክቱ ግንባታ ባለሁለት ከፍተኛ ቮልቴጅ ማስተላለፍ የሚችሉ መስመሮች ዝርጋታን አካቶ በዛምቢያ ካበዌ የተሰኘ ስፍራ ላይ መካከለኛ የማከፋፈያ ጣቢያ ተገንብቶለት የኤሌክትሪክ ኃይሉ ለሁለቱም አገራት ተደራሽ የሚሆንበት መላ ይዘየዳል ተብሏል፡፡በኃይል መስመር ዝርጋታው ዛምቢያ ተሳታፊም ተጠቃሚም እንደምትሆን ተገልጿል፡፡ የአውሮፓ ህብረት በአስረኛው የአውሮፓ ልማት ድጋፍ ሥር ለፕሮጀክቱ መነሻ የሚሆን 4ነጥብ 4 ሚሊየን ዩሮ ድጋፍ ማድረጉም  በዘገባው ተመላክቷል፡፡በኬንያ በኩል ያለው የኃይል ትስስሩ መሠረተ ልማት ዝርጋታም ተጀምሯል፡፡ዛምቢያ ላይ ለሚገነባው  ኃይል ማከፋፈያ 160 ሚሊየን  የአሜሪካ ዶላር ቢያስፈልግም አገሪቱ የገንዘብ ምንጭ ባለማግኘቷ ከአበዳሪዎች ጋር ገና በድርድር ላይ መሆኗ ነው የተነገረው፡፡የአለም ባንክ እና የአውሮፓ ኢንቨስትመንት ባንክ በዛምቢያ በኩል ያለውን የፕሮጀክቱን ክፍል የፋይናንስ ችግር ለመቅረፍ ፍላጎት አሳይተዋል ነው የተባለው፡፡ታንዛኒያ ደግሞ ከአለም ባንክ እና ከፈረንሳይ የልማት ባንክ 425 ሚሊየን ዶላር የፋይናንስ ድጋፍ በማግኘት ስራውን ልታከናውን መሆኑ ተሰምቷል፡፡በፈረንጆቹ 2014 የሶስቱ አገራት የኃይል ሚንስትሮች በየሀገራቸው የመሰረተ ልማት ስራውን በማጠናከር ትስስራቸው የበለጠ የደረጀ እንዲሆን ለመስራት መስማማታቸውን ያስታወሰው ዘገባው ስራውን የሚቆጣጠር ከሶስቱ አገራት የተውጣጣ ቡድን ተቋቁሞ ስራውን እየተከታተለ መሆኑነም አያይዞ ዘግቧል፡፡የፕሮጀክቱ መጠናቀቅ የኤሌክትሪክ ኃይል ንግድን ማሻሻል የሚያስችል፣የኃይል አቅርቦቱን ዘላቂ የሚያደርግ እንዲሁም የማህበራዊ እና ኢኮኖሚያዊ ትስስሩን እና ቀጠናዊ ትብብሩን    ለማጠናከር የሚረዳ እንደሆነም ታምኖበታል፡፡የአፍሪካ ልማት አጋር ኔፓድ  ቀጠናዊ ትስስር መሠረተ ልማት እና ንግድ ፕሮግራም ዳይሬክተር ሲሚር ግሬይ ጆንሰን ስለ ፕሮጀክቱ ፋይዳ ሲናገሩ በአፍሪካ ያለው ኃይል አቅርቦት ችግር ለአህጉሪቱ ኢኮኖሚያዊ እድገት እና ብልጽግና የተራራ ያህል የገዘፈ ችግር ይሉታል፡፡የምስራቅ እና ደቡብ አፍሪካ ማህበረሰቦች የልማት ድርጅት ኮሜሳ ዋና ጸሓፊ በተወካያቸው በኩል  ባስተላለፉት መልዕክት ለአፍሪካ ብልጽግና ልጠቀመው የሚገባ የአረንጓዴ ሃይል ልማት በአህጉሪቱ በበቂ ሁኔታ በመኖሩ ወደ ተግባር ልንቀይረው ይገባል ብለዋል፡፡( ምንጭ: ኢስት አፍሪካ ቢዝነስ ዊክ)   